古 典 詩

首獎

何英傑〈 南鐵東移拆遷即事三首並序 〉

晚近都更屢生爭議。臺北為文林苑拆士林王家，次年苗栗拆大埔張藥房。時隔七年，臺南欲拆陳家。先前其父力爭不得，抑鬱以病，老妻晚景堪憐。今者警民各聚百人對峙，一觸即發。予悲其復蹈前轍，爰書三律以誌，時庚子七月二十三日。

〈一〉

空望迴樓舊夢殘，天涯何處一枝安？

呢喃燕語春長在，爛漫花開夜未闌。

多少艱難憑老淚，幾番寂寞共清歡。

將心欲向庭前訴，亂影紛紛七月寒。

〈二〉

五十年光未覺忙，官書一紙走倉皇。

漫誇橋畔新林苑，何惜街頭老藥房。

柵網重重圍里巷，雷霆赫赫向門牆。

窗前車軌連天盡，不及人間暗恨長。

〈三〉

斷續牆垣斷續風，平生心血轉頭空。

無如遺憾還天地，且任流言伴始終。

貪蜜遊蜂多所盼，安巢倦鳥復何衷？

鳳凰花老知人事，怒放南瀛一片紅。

優等

陳亭佑〈 臺南古跡書懷三首 〉

**五妃廟**

桂子山留豔骨名，鏡奩心事向難明。

朱牆漠漠憑殘日，碧草依依到舊塋。

詞筆空憐春窈窕，蛾眉應覺夢淒清。

死生千古休輕論，且共馨香問此情。

五妃從朱術桂而身先殉，弔墓之作，迄今不絕，唯究其深蘊，固不限於王朝性別之

框架也。

**法華寺**

駘蕩東風過寺門，可能蛺蝶夢猶存。

名園曾寄孤臣意，佳句難招處士魂。

碑碣重臨應有感，香煙靜看漸無痕。

低眉我亦隨魚磬，晚課成時日已昏。

前身為明鄭時李茂春之居所，陳永華題名夢蝶園，並有碑記。

**安平古堡**

不復江帆泊水聲，曉風依舊拂王城。

當年屢睹群龍戰，今夕偏憐小草生。

故壘依稀情未遠，秋光淡蕩氣猶橫。

東寧往跡誰能識，飛去沙鷗又幾程。

原為荷人所建，其後又名王城，今僅存其殘蹟。

佳作

陳文峯〈 臺江三詠 〉

**一、億載金城懷古**

乾坤整頓識雄才，逐寇寧民靖九垓。

故壘雲沉濕遺堞，寒鴻羽戢下危臺。

南瀛鎖鑰虎臨瞰，北汕風湍鯨吼開。

滄海橫流堅砥柱，此心安處即蓬萊。

**二、臺江暮色**

醉入蓬萊疑是仙，蜃蛟噓氣一虹懸。

袖霑椹紫迷飛蝶，林抹鴉青帶遠煙。

四草舟洄半塵夢，七鯤身幻幾桑田。

金波映托斜陽晚，欲攬歸霞慢著鞭。

**三、鹿耳門古戰場弔鄭王**

鞭雷強渡出奇鋒，擘海騎鯨險復重。

百戰山河忍迴首，無端塊壘忽填胸。

焚香語默憂昏世，撫劍光寒驚蟄龍。

局似堆沙暗潮急，乾坤創格萬人宗。

佳作

林綉真〈 府城鹹酸甜 〉

**鹹－井仔腳瓦盤鹽田**

瓦盤井腳景依然，遲暮繁華感逝川；

鹵地霜鹽千疊雪，池光霞綺萬重天。

鄉情深悵桑田事，鹹味長醃錦繡年；

一自陳公歸永夜（註），夕陽無限為誰憐。

**甜－新營糖廠**

園廠清遊幽意長，餘芳如嗅膩韶光；

東風事業春千頃，西照繁華夢一場。

甜味昔熬莊稼淚，苦吟今作雅人腸；

府城調鼎多含此，蔗境回甘憶舊香。

**酸－梅嶺梅子**

梅嶺千枝結子完，驀然回首悼花殘；

自悲融雪隨春遠，誰見飛灰和淚乾。

秀色盈眸山亦窈，清芬薦齒韻猶寒；

南瀛今古興衰事，不盡低迴一縷酸。

佳作

李玉璽〈 臺南飲食日常三詠

— 臺南牛肉湯/ 臺南蚵仔煎/ 臺南擔仔麵 〉

現沖牛肉至鮮湯，譽滿蓬萊十里香。

徹夜下廚調火候，侵晨上市飽饕腸。

甘甜質嫩南都寶，馥郁脂清善化光。

但解庖丁言外意，此中便有養生方。

**臺南蚵仔煎**

府城小吃曰蚵煎，寶島飄香數百年。

牡蠣甘肥青菜嫩，豆芽爽脆粉漿鮮。

曾充賜姓軍營餉，亦入培梅食譜篇。

何必萬金難下箸，能知此味忘蹄筌。

**臺南擔仔麵**

前清小月療貧方，矮凳紅燈荷擔忙。

油麵白蝦魚板厚，芫荽黑醋蒜泥香。

隨園( 註1) 未錄非因俗，雲石( 註2) 曾吟自有光。

不羨吳中蓴鱠美，南瀛好味客思鄉。

( 註1 ) 袁枚，別號隨園，著有食譜「隨園食單」，未收錄擔仔麵。

( 註2 ) 趙鍾麒(1863-1936)，號雲石，臺南傳統詩人，曾以擔仔麵入詩。